जामा की पूर्व विधायक सीता सोरेन ने दुमका रेलवे स्टेशन पर वंदे भारत एक्सप्रेस के उद्घाटन समारोह को संबोधित किया. उनके संबोधन के बाद खूब नारेबाजी हुई. भाजपा-झामुमो कार्यकर्ताओं ने अपने-अपने नेताओं-अपनी-अपनी पार्टी के नाम पर नारेबाजी की. उन्होंने अपने संबोधन में कहा कि वंदे भारत एक्सप्रेस के शुभारंभ के बाद अब यहां से हवाई सेवा की शुरूआत भी मोदी सरकार सुनिश्चित करने जा रही है. उन्होंने राज्य सरकार पर निशाना साधते हुए कहा कि बिजली की स्थिति ठीक नहीं हो, सड़क अच्छी नहीं हो, तो विकास नहीं कहा जा सकता. साढ़े चार साल में राज्य की सरकार और मंत्रियों ने अपनी झोली भरी. जेल की यात्रायें लोग करते रहे. सत्ता में रहकर जनता को याद नहीं रखा. नये-नये वादे ही करते रहे. बांग्लादेशी घुसपैठ से राज्य की, संताल परगना की स्थिति खराब हो रही. राज्य को खोखला कर दिया गया. खनिज संसाधनों की केवल लूट हो रही. इस राज्य सरकार से जनता को केवल धोखा ही धोखा मिला. झूठे वादे और झूठे नारे की सरकार अब नहीं चलनेवाली. कार्यक्रम में पूर्व मंत्री डॉ लुईस मरांडी, जिला परिषद की अध्यक्ष जॉयस बेसरा, आसनसोल के एडीआरएम आशीष भारद्वाज आदि मौजूद थे.